E., divina miseratione Bisuntine sedis humilis minister, presentibus et futuris rem gestam in perpetuum. Pagine presentis officio memorie commendare dignum duximus  quod Otho, dominus de Arguel, et filii ejus, Girardus videlicet et Otho, dederunt per manum nostram Deo et ecclesie de Corceletes et sanctimonialibus Deo ibidem devote famulantibus, dimidium molendinum de Grenufa apud Donnammariam et campum ibidem qui Curvata noncupatur, et sopita omni heredum suorum reclamatione, sine alicujus servitii exhibitionne, eidem ecclesie tenendum pro anime sue genitricis quiescentis et suarum et predecessorum animarum remedio concesserunt. Testes : Guillelmus archidiaconus de Ausjoya, Willermus decanus de Waresc, Odilo decanus de Sexta, Guillelmus cappellanus de Fontens, Narduinus miles de Chasteyllun, Aymo miles de Vil, Hugo villicus de Boyres, Lambertus frater ejus, Guillelmus miles de Funtens et plures alii. Quod ut firmum et inconvulsum teneatur, nostri sigilli munimine confirmantes, Dei et nostra auctoritate precipimus quod, si quis horum vel sue successionis infringere presumpserit, anathemati subjaceat nisi semel secundo terciove commonitus resipuerit et digne satisfecerit. Hoc autem factum est Bisuntii, in claustro nostro, anno ab incarnatione Domini M° C° LXXVIIII°, indictione VI. Datum per manum Humberti, cantoris sancti Stephani et cancellarii.